Administrateur steel miljoene van landboumaatskappyArgieffoto ŉ 24-jarige voormalige administrateur het Woensdag in die handelshof in Port Elizabeth skuldig gepleit op 71 aanklagte van bedrog. Dit volg nadat sy miljoene rande as administrateur deur onwettige transaksies gesteel het. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, sê die bedrog het plaasgevind terwyl An-nei Stumke by die landboumaatskappy, Nuwelande Agri Pty (Ltd), as administrateur gewerk het. Sy het betalings aan krediteure en werknemers van die maatskappy behartig. Volgens Ngcakani het Stumke as deel van haar werkverpligtinge die presiese besonderhede oor die betalings wat aan die krediteure en werknemers uitgemaak moet word, in ŉ elektroniese dokument saamgestel. Sy het ook toegang tot die bankrekeningbesonderhede van elke skuldeiser en werknemer gehad. Sy het dié elektroniese dokument voorberei en aan die direkteur van die maatskappy oorhandig. Die direkteur van die maatskappy sou dan die dokument op die maatskappy se internetbankprofiel oorlaai en grootmaatbetalings toestaan. Ngcakani sê Stumke het tussen 24 Junie 2016 en 29 Januarie 2019 haar persoonlike bankrekening by die elektroniese dokument gevoeg, waarna die direkteur onwetend betalings na haar rekening goedgekeur het. ŉ Algehele bedrag van R6,6 miljoen is op só ŉ manier in daardie tydperk na haar bankrekening oorbetaal. Die Valke het Stumke op 23 Desember 2019 in hegtenis geneem. Landdros Lionel Lindoor het haar Woensdag skuldig bevind aan bedrog nadat sy skuldig gepleit het. Sy sal na verwagting op 30 Oktober in die handelshof gevonnis word.